
1. Surse de energie utilizate de om


Pe durata existenţei sale, omul a folosit în permanenţă, direct sau indirect, energia pe care mediul i-a pus-o cu dărnicie la îndemână. În decursul veacurilor s-a trecut de la utilizarea în formă brută a energiei existente în natură (energia solară, a vântului, a apei, etc.), la forme de energie evoluate (energia electrică, mecanică, etc.). Dar, orice tip de energie utilizată în tehnică se obţine prin transformarea unei forme de energie primară existentă în natură. 


Resursele energetice se găsesc stocate sub diverse forme denumite surse de energie primară şi care se întâlnesc în toate stările de agregare ale materiei. 

1.1. Surse de energie primară


Sursele de energie primară au fost clasificate în două categorii:

- surse convenţionale sau clasice,

- surse neconvenţionale.

a) Sursele energetice convenţionale sunt surse care au o pondere însemnată în totalul resurselor utilizate, iar exploatarea lor se face de o perioadă îndelungată de timp:

- lemnul de foc este una din primele resurse energetice utilizate de om. Înainte de a fi transformat în energie termică prin ardere, lemnul trebuie mai întâi uscat, proces ce are loc în mod natural folosind energia solară. Deşi este o resursă regenerabilă, exploatarea neraţională a pădurilor afectează grav echilibrul ecologic al planetei. 

Utilizarea lemnului pentru foc nu este rentabilă din cauza randamentului redus, motiv pentru care lemnul de calitate este valorificat în industria mobilei şi în construcţii, pentru ardere folosindu-se doar deşeurile rezultate din industrializarea lemnului. 

- cărbunii reprezintă una din sursele energetice cu pondere mare pe plan mondial. Deşi rezervele de cărbune sunt încă apreciabile, în ultimii ani exploatarea acestor zăcăminte este în declin din cauza poluării produse prin arderea cărbunilor, precum şi din cauza costului ridicat şi a condiţiilor grele de muncă din industria mineritului. 

Arderea cărbunilor cu conţinut mare de sulf este responsabilă în mare parte de ploile acide ce afectează mediul înconjurător. Energia termică obţinută prin arderea cărbunilor este printre cele mai scumpe, ceea ce constituie un motiv în plus pentru găsirea altor surse de energie mai ieftine şi mai puţin poluante. În ţările puternic industrializate, multe termocentrale pe cărbune au fost înlocuite cu centrale nucleare; 

- hidrocarburile (ţiţei şi gaze naturale), reprezintă una dintre cele mai importante surse energetice primare, în momentul de faţă. Transportul auto se bazează aproape în exclusivitate pe derivatele obţinute din ţiţei. De asemenea, cea mai mare parte a aglomerărilor urbane beneficiază de energia termică obţinută prin arderea gazelor naturale în centrale termice sau direct în locuinţe. Rezervele descoperite până în prezent fiind în scădere, se încearcă exploatarea zăcămintelor din platformele marine;

- potenţialul hidroenergetic reprezintă o sursă de energie ieftină, total nepoluantă şi permanentă. De această sursă inepuizabilă beneficiază şi ţara noastră prin amenajările hidroenergetice de pe cursul râurilor interioare (Bistriţa, Argeş, Olt, etc.) şi al Dunării (Porţile de Fier).

b) Sursele de energie neconvenţionale sunt surse de energie care în ultimele decenii încearcă să le înlocuiască pe cele clasice, care sunt în declin din cauza epuizării zăcămintelor sau a poluării produse prin ardere:  

- energia nucleară reprezintă o sursă energetică de durată cu preţ de cost mediu, care în ţări ca Franţa, Canada sau Germania au o pondere de 40-60% în producerea energiei electrice;

Marele dezavantaj al acestei forme de energie este riscul producerii de accidente în cazul scăpării de sub control a reacţiei nucleare. În astfel de cazuri, sunt afectate zone foarte întinse şi pe o durată mare de timp din cauza substanţelor radioactive emanate în atmosferă. 

La noi în ţară. singura centrală nucleară este cea de la Cernavodă, construită în colaborare cu Canada şi din care, până în prezent s-a pus în funcţiune un singur grup energetic. 

Dată fiind amploarea pe care a luat-o. în ultimii ani dezvoltarea energeticii nucleare, această sursă de energie tinde să fie trecută în rândul surselor convenţionale;

- şisturile bituminoase sunt roci care prin anumite tehnologii pot fi convertite în hidrocarburi. Până în prezent, tehnologia nu este bine pusă la punct, costul energiei obţinute fiind destul de mare, astfel încât, folosirea acestei resurse este limitată;

- energia solară este una din marele resurse energetice ale omenirii. Potenţialul energetic solar este practic inepuizabil, însă cu tehnicile existente astăzi, energia solară nu poate fi folosită decât în ţările cu climă caldă şi pe perioade limitate de timp. Neputând fi stocată, această energie  nu se poate utiliza exact atunci când ar fi cea mai mare nevoie de ea, în anotimpurile reci. Transformarea energiei solare direct în energie electrică este încă neeconomică, fiind utilizată mai mult experimental;

- energia eoliană reprezintă energia maselor de aer în mişcare şi este transformată cu ajutorul microcentralelor eoliene în energie electrică. Deşi este nepoluantă, această formă de energie este utilizată destul de rar şi cu precădere în zonele cu vânturi constante pe perioade lungi ale anului. În aceste zone sunt amenajate adevărate păduri de stâlpi ce susţin microcentrale eoliene. Energia vântului a fost folosită din cele mai vechi timpuri în navigaţie. Corăbiile cu pânze brăzdau mările şi oceanele folosind această formă de energie aflată în permanenţă la îndemână;


- energia geotermică se utilizează la încălzirea spaţiilor de locuit în zonele cu izvoare calde. În locurile în care această sursă de energie se află din abundenţă au fost construite centrate termice care captează apa fierbinte şi o distribuie în reţeaua de termoficare a localităţilor apropiate. Energia apei fierbinţi a gheizerelor este exploatată pe scară largă în Statele Unite, Islanda, etc.;


- potenţialul energetic marin reprezintă energia valurilor mărilor şi oceanelor, fiind o sursă permanentă, dar variabilă în timp, ca şi energia eoliană. Obţinerea energie electrice pe această cale este încă în stadiul de experiment;


- energia solară din spaţiul extraterestru este o resursă de durată, dar exploatarea ei este o problemă pe care, să sperăm că o vor rezolva tehnologiile viitorului;


- potenţialul geotermic al rocilor fierbinţi ale mantalei planetei, care reprezintă o resursă durabilă, însă exploatarea ei este încă în curs de cercetare.


Întrebări.

1.  Cum se clasifică sursele de energie primare?

2.  Care sunt sursele de energie clasice (convenţionale)?

3.  Care sunt principalele surse de energie neconvenţionale?

4.  Care sunt avantajele şi dezavantajele utilizării energiei nucleare?

1.2.  Tehnologii tradiţionale bazate pe utilizarea energiei primare

Încă din cele mai vechi timpuri omul a încercat să-şi uşureze munca şi viaţa apelând la energia primară existentă din belşug în natură. Printre primele surse de energie folosite de om a fost focul. La început ostil, apoi tot mai supus voinţei omului, focul a constituit pentru om principala sursă de energie, ieftină şi la îndemână. Mai întâi descoperit în natură, apoi aprins prin ingeniozitatea omului, focul a fost utilizat de om pentru a se încălzi sau pentru a-şi prepara hrana. De asemenea, energia solară a constituit din totdeauna o sursă gratuită utilizată de om pentru uscarea lemnului, a seminţelor sau plantelor, cât şi pentru conservarea unor alimente. 

Dorinţa de prelucrare mai înaltă a produselor a dus la apariţia de tehnologii noi care au solicitat folosirea de surse noi de energie. Astfel, energia căderilor de apă a fost transformată în energie mecanică cu ajutorul roţii cu palete (strămoşul turbinelor actuale). Cu această formă de energie, ieftină şi nepoluantă, s-au pus în mişcare mori pentru măcinarea cerealelor, gatere pentru tăierea buştenilor, pive pentru prelucrarea  postavurilor, prese de ulei, teascuri, vâltori pentru spălatul postavurilor, etc.

Moara de apă era folosită pentru măcinarea cerealelor prin strivirea boabelor între două pietre; una fixă, iar cealaltă rotită cu ajutorul unei roţi cu palete, acţionată de forţa unei căderi de apă. Transmiterea mişcării de rotaţie de la roată se face prin intermediul curelelor de transmisie.

Roata cu palete era folosită şi la tăiatul buştenilor în gatere. Gaterul este prevăzut cu mai multe pânze de ferestrău montate în paralel la o anumită distanţă, în funcţie de grosimea cherestelei. Pânzele de ferestrău erau acţionate prin transformarea mişcării de rotaţie a roţii cu palete în mişcare de translaţie alternativă, cu ajutorul unui sistem bielă-manivelă.

Pivele pentru obţinerea postavurilor sunt constituite dintr-un ax sprijinit la capete pe două lagăre şi pus în mişcare de rotaţie de o roată cu palete. Pe o porţiune din ax este montat un cilindru prevăzut cu pinteni montaţi într-o anumită ordine. Prin rotirea cilindrului pintenii pun în mişcare nişte ciocane de lemn grele, ce lovesc ţesătura din lână, introdusă în nişte cuve prin care curge apă. Forţa apei mai era folosită pentru acţionarea preselor de ulei şi a teascurilor pentru extragerea mustului din struguri sau a sucurilor de fructe. Mişcarea de rotaţie a unei roţi cu palete acţionată hidraulic era transmisă sistemului de presare prin intermediul unor pârghii.

În vâltori, energia râurilor curgătoare a fost utilizată pentru spălarea ţesăturilor, a postavurilor, a păturilor din lână, etc. iar în zonele de munte, la transportul buştenilor sau a altor materiale, cu ajutorul plutelor. De asemenea, forţa apei era folosită pentru deplasarea podurilor plutitoare pentru traversarea cursurilor de apă.

[image: image12.png]



Dacă nu a avut la îndemână ape curgătoare, omul a căutat alte surse de energie. Celebrele mori de vânt, transformând forma vântului în energie mecanică cu ajutorul unor palete de mari dimensiuni. Astfel puteau fi acţionate diverse utilaje (mori, prese, etc.). Dezavantajul morilor de vânt, comparativ cu roţile cu palete montate pe cursul râurilor, constă în faptul că acestea funcţionează pe perioade scurte de timp, motiv pentru care s-au dezvoltat mai mult în ţinuturile unde vânturile sunt o prezenţă aproape constantă în cursul anului. 


Întrebări.

1. Ce tehnologii tradiţionale bazate pe utilizarea surselor de energie primară cunoaşteţi?

2. Cum era folosită energia apelor curgătoare?

3. Dar energia vânturilor?

4. Care este principiul de funcţionare al morilor de apă?

1.3. Surse de energie neconvenţionale
Acele forme de energie care au o pondere mare în totalul energiei utilizate şi a căror exploatare  se face de timp îndelungat au fost denumite energii clasice sau convenţionale.

În această categorie intră zăcămintele de cărbune, lemnul de foc, hidrocarburile, potenţialul hidroenergetic al râurilor. Dezvoltarea fără precedent a industriei din ultima jumătate de secol, a dus la creşterea rapidă a necesarului de energie, şi aceasta coroborată cu scăderea rezervelor de combustibil a generat apariţia unei adevărate crize energetice. Din această cauză omul a încercat diverse alternative la energiile le clasice aflate e cale de epuizare. Şi nu în ultimul rând, la orientarea spre alte resurse energetice a contribuit şi poluarea produsă de arderea cărbunelui şi ţiţeiului. Aceste surse energetice în curs de cercetare, care au o pondere redusă în energetica industrială, au fost denumite  surse de energie neconvenţionale. 

 
Energia solară este fără îndoială prima formă de energie utilizată de om, cu sau fără voia lui, de aceasta depinzând însăşi viaţa sub toate formele sale. Razele solare încălzesc solul, aerul şi apa mărilor şi oceanelor determinând evaporarea unor cantităţi enorme de apă ce revin pe pământ sub forma  ploilor şi zăpezilor, care la rândul lor alimentează râurile şi fluviile.


De asemenea, zăcămintele de cărbune sau ţiţei îşi datorează existenţa tort energiei solare, acestea formându-se prin depozitarea materiilor organice în decursul existenţei vieţii pe pământ. Deci, energia solară este sursa altor forme de energie utilizate de om.

Numai posibilităţile încă limitate de utilizare şi depozitare a energiei solare pe cale industrială fac ca această resursă inepuizabilă să fie trecută în categoria energiilor neconveţionale. pământul primeşte anual de la soare o cantitate de energie  estimată la 1,34 . 1024 calorii, aceasta reprezentând o putere de aproximativ 1 Kw pe metru pătrat.


Marele neajuns al acestei energii îl constituie faptul că vara este în exces, iar în perioada rece, când cererea este cea mai mare, energia solară este foarte redusă. Dat fiind potenţialul nelimitat al energiei solare, în ultimele decenii s-au făcut investiţii mari în găsirea de soluţii de utilizare cu randament cât mai mare acestei forme de energie. Energia solară se utilizează în acest fel la încălzirea apei în rezervoare speciale, sau se transformă direct în energie electrică în instalaţii numite panouri solare. 

Pentru creşterea randamentului acestor instalaţii se folosesc oglinzi reflectorizante, de dimensiuni apreciabile, care concentrează energia de pe suprafeţe mari, elementele active fiind instalate în focarele oglinzilor. În ultimii ani se fac cercetări pentru captarea energiei solare din spaţiul extraterestru, dar în afara problemelor tehnice de realizare a unor astfel de instalaţii, se ridică şi problema transportului acestei energii pe pământ. Fiind o energie practic gratuită, merită să i se acorde atenţia cuvenită pentru ca în viitor, să poată constitui o alternativă la resursele clasice aflate în declin.


Energia nucleară este energia rezultată în urma proceselor de fisiune sau fuziune nucleară. Fisiunea nucleară reprezintă scindarea nucleelor grele, instabile, în nuclee uşoare, proces ce are loc cu degajarea unei cantităţi mari de căldură. Fuziunea nucleară este procesul de contopire a nucleelor uşoare pentru a forma un nucleu greu, proces ce are loc de asemenea cu degajare de căldură. Fuziunea nucleară nu se poate produce spontan, în condiţiile existente pe pământ, din cauza forţelor mari de respingere electrostatică dintre  nuclee. Procesele de fuziune sunt posibile numai la temperaturi foarte [image: image16.png]


ridicate. Astfel de reacţii se produc în stele active şi reprezintă sursa energetică solară.


Fuziunea nucleară s-a obţinut numai experimental la realizarea bombei cu hidrogen. Ca sursă energetică se foloseşte numai reacţia de fisiune stimulată a uraniului sau plutoniului. Pe la mijlocul al XX-lea, omenirea şi-a pus mari speranţe în această sursă de energie, considerată de muţi specialişti ca o soluţie sigură pentru criza energetică ce deja se prefigura. Ţări ca Franţa, Canada, SUA, Japonia au investit enorm în centralele nucleare, care reprezintă în momentul de faţă peste 50% din producţia energetică a acestor state. Din păcate, centralele nucleare prezintă riscul producerii de accidente prin scăparea de sub control a reacţiei nucleare. În cursul anilor s-au produs astfel de accidente, care au afectat suprafeţe întinse cu substanţe radioactive, emanate în atmosferă.

Dacă amintim numai pe cel mai recent accident produs în Ucraina, la Cernobîl, ne putem face o imagine asupra pericolului pe care-l reprezintă centralele nucleare, pentru om şi mediul înconjurător. Din aceste motive, ţări ca Germania, care în prezent are instalat în centralele nucleare 40% din potenţialul energetic al ţării, şi-a anunţat intenţia ca în următorii 20 de ani să închidă toate reactoarele sale nucleare. La noi în ţară singura centrală nucleară este cea de la Cernavodă, construită în colaborare cu Canada şi din care, până în prezent s-a pus în funcţie un singur grup energetic.


Energia eoliană, deşi ca sursă de energie primară este practic gratuită, utilizarea ei este foarte redusă din cauza faptului că este o formă de energie aleatorie. Centralele eoliene care există astăzi, transformă energia vântului în energie electrică, cu ajutorul turbinelor eoliene. Există două tipuri de turbine; cu ax orizontal, tip elice după modelul morilor de vânt olandeze şi cu ax vertical, care este mai puţin folosit, deşi acesta a apărut prima dată.

Dificultatea în realizarea acestor centrale constă în dimensionarea turbinelor. La vânt slab şi la dimensiuni mici turbina nu dezvoltă putere suficientă, iar la dimensiuni mari ale elicei există riscul de autodistrugere, la vânturi puternice.


Viteza vântului variind în limite foarte mari, energia produsă de generator nu are parametrii corespunzători, tensiunea şi frecvenţa oscilând nepermis de mult. Din această cauză, sunt necesare regulatoare de turaţie care complică şi mai mult instalaţia, făcând ca în final, energia electrică produsă să fie scumpă.

Bioenergia este energia rezultată din deşeurilor menajere şi cele dejecţiile produse de animale domestice şi carete captată în instalaţii speciale sub formă de biogaz. Acesta este folosit ca sursă de energie în gospodăriile rurale, pe lângă fermele de animale.


Celelalte forme de energie neconvenţională, ca energia valurilor, energia geotermică, energia rocilor fierbinţi ale scoarţei terestre, etc., au o pondere redusă în producţia de energie.


Întrebări.

1. Ce înţelegeţi prin energii neconvenţionale?

2. Ce forme de energie neconvenţională cunoaşteţi?

3. Cum se poate mări randamentul de utilizare a energiei solare?

4. Care sunt procesele care conduc la obţinerea energiei nucleare şi cum se produc acestea?

5. Ce pericole prezintă pentru mediu centralele nucleare?

6. Enumeraţi alte forme de energii neconvenţionale şi avantajele pe care le prezintă folosirea acestea pentru mediu înconjurător?

